4.

Anexa IV la Regulamentul (UE) nr. 965/2012 se modifică după cum urmează: (a) Toate trimiterile la Regulamentul (CE) nr. 1702/1992 se înlocuiesc cu trimiteri la Regulamentul (UE) nr. 748/2012. (b) Se adaugă următorul punct CAT.GEN.105: „CAT.GEN.105 Motoplanoare de agrement, planoare motorizate și baloane mixte (a) Planoarele motorizate, cu excepția motoplanoarelor de agrement, trebuie să fie operate și echipate în conformitate cu cerințele aplicabile planoarelor. (b) Motoplanoarele de agrement (TMG) sunt exploatate în conformitate cu cerințele pentru: 1. avioane, dacă acestea sunt acționate cu ajutorul unui motor; și 2. planoare, dacă acestea sunt operate fără a utiliza un motor. (c) Motoplanoarele de agrement se echipează în conformitate cu cerințele aplicabile pentru avioane, cu excepția cazului în care CAT.IDE.A prevede altfel. (d) Baloanele mixte se operează în conformitate cu cerințele pentru baloanele cu aer cald.” (c) În CAT.GEN.MPA.180 litera (a) punctele 5 și 6 se înlocuiesc cu următorul text: „5. o copie conformă cu originalul a certificatului de operator aerian (AOC), inclusiv o traducere în limba engleză, dacă AOC a fost emis într-o altă limbă; 6. specificațiile de operare relevante pentru tipul de aeronavă, eliberate în conformitate cu AOC, inclusiv o traducere în limba engleză, în cazul în care specificațiile de operare au fost emise în altă limbă;”. (d) În SUBPARTEA A – CERINȚE GENERALE, se inserează următoarea SECȚIUNE: „SECȚIUNEA 2 Aeronave nemotorizate CAT.GEN.NMPA.100 Responsabilitățile comandantului (a) Comandantul: 1. răspunde de siguranța tuturor membrilor echipajului și a pasagerilor aflați la bord, din momentul în care comandantul sosește la bordul aeronavei și până în momentul în care acesta părăsește aeronava la încheierea zborului; 2. răspunde de operarea și siguranța aeronavei: (i) pentru baloane, de la momentul demarării procesului de umflare a anvelopei până când anvelopa este golită de aer, cu excepția cazului în care comandantul a delegat responsabilitatea unei alte persoane calificate, în timpul fazei de umflare până la sosirea comandantului așa cum se specifică în manualul de operațiuni (OM); (ii) pentru planoare, de la momentul inițierii procedurii de lansare până când planorul se oprește la încheierea zborului; 3. are autoritatea de a da toate comenzile și de lua toate măsurile necesare în scopul asigurării siguranței aeronavei și a persoanelor și/sau a bunurilor transportate de aceasta în conformitate cu punctul 7c din anexa IV la Regulamentul (CE) nr. 216/2008; 4. este autorizat să nu îmbarce sau să debarce orice persoană care poate reprezenta un pericol potențial pentru siguranța aeronavei sau a ocupanților acesteia; 5. nu permite transportul în aeronavă al niciunei persoane care pare să se afle sub influența alcoolului sau a drogurilor, în măsura în care siguranța aeronavei sau a ocupanților acesteia ar putea fi pusă în pericol; 6. se asigură că toți pasagerii au primit informații privind siguranța; 7. se asigură că toate procedurile operaționale și listele de verificare sunt respectate în conformitate cu manualul de operațiuni; 8. se asigură că s-a efectuat inspecția înainte de zbor în conformitate cu cerințele din anexa I (partea M) la Regulamentul (CE) nr. 2042/2003; 9. se asigură că echipamentul de urgență relevant rămâne ușor accesibil în vederea unei folosiri imediate; 10. respectă cerințele relevante ale sistemelor de raportare a evenimentelor stabilite de operator; 11. respectă toate limitările privind timpul de zbor și de serviciu (FTL) și cerințele privind timpul de odihnă aplicabile activităților proprii; 12. dacă îndeplinește sarcini pentru mai mult de un operator: (i) menține la zi dosarul său individual cu privire la timpul de zbor și de serviciu și perioadele de odihnă, așa cum se menționează în cerințele FTL aplicabile; și (ii) pune la dispoziția fiecărui operator datele necesare pentru programarea activităților în conformitate cu cerințele FTL aplicabile. (b) Comandantul nu este autorizat să îndeplinească sarcini pe o aeronavă: 1. dacă se află sub influența unor substanțe psihoactive sau a alcoolului sau dacă este inapt din cauza unei vătămări corporale, a oboselii, a unor medicamente, a unei boli sau din alte cauze similare; 2. dacă nu a trecut o perioadă de timp rezonabilă de la scufundarea la mare adâncime sau în urma unei donări de sânge; 3. dacă nu sunt îndeplinite cerințele medicale aplicabile; 4. dacă el/ea are dubii în ceea ce privește capacitatea sa de a-și îndeplini sarcinile atribuite; sau 5. dacă el/ea știe sau suspectează că suferă de oboseală, așa cum se menționează la punctul 7f din anexa IV la Regulamentul (CE) nr. 216/2008, sau dacă se simte inapt(ă) din alte motive, într-o așa măsură încât zborul poate fi pus în pericol. (c) Într-o situație de urgență care necesită decizii și reacții imediate, comandantul ia toate măsurile pe care le consideră necesare în circumstanțele date, în conformitate cu punctul 7d din anexa IV la Regulamentul (CE) nr. 216/2008. În aceste cazuri, el/ea se poate abate de la norme, proceduri și metode operaționale în interesul siguranței. (d) Comandantul unui balon: 1. răspunde de activitatea de informare înainte de zbor a acelor persoane care asistă la umflarea și dezumflarea anvelopei; 2. se asigură că nicio persoană nu fumează la bord sau în vecinătatea imediată a balonului; și 3. se asigură că persoanele care asistă la umflarea și dezumflarea anvelopei poartă îmbrăcăminte de protecție adecvată. CAT.GEN.NMPA.105 Membrul suplimentar al echipajului unui balon (a) Atunci când un balon transportă mai mult de 19 pasageri, cel puțin un membru suplimentar al echipajului cu experiență și pregătire corespunzătoare trebuie să fie prezent la bord pentru a ajuta pasagerii în caz de urgență. (b) Membrul suplimentar al echipajului nu este autorizat să îndeplinească sarcini la bordul unui balon: 1. dacă se află sub influența unor substanțe psihoactive sau a alcoolului; 2. dacă este inapt să le îndeplinească din cauza unor vătămări corporale, a oboselii, a unor medicamente, a unei boli sau din alte cauze similare; sau 3. dacă nu a trecut o perioadă de timp rezonabilă de la scufundarea la mare adâncime sau în urma unei donări de sânge. CAT.GEN.NMPA.110 Autoritatea comandantului Operatorul ia toate măsurile rezonabile pentru a se asigura că toate persoanele de la bordul aeronavei se supun comenzilor legitime date de comandant în scopul garantării siguranței aeronavei și a persoanelor sau a bunurilor materiale transportate. CAT.GEN.NMPA.115 Limbă comună Operatorul trebuie să se asigure că toți membrii echipajului pot comunica între ei într-o limbă comună. CAT.GEN.NMPA.120 Dispozitive electronice portabile Operatorul nu permite niciunei persoane să utilizeze la bordul unei aeronave un dispozitiv electronic portabil (PED) care poate afecta negativ performanțele sistemelor și echipamentelor aeronavei și ia toate măsurile rezonabile pentru a preveni o astfel de utilizare. CAT.GEN.NMPA.125 Informații privind echipamentele de urgență și de supraviețuire transportate Operatorul are permanent la dispoziție liste cu informații privind echipamentele de urgență și de supraviețuire de la bordul tuturor aeronavelor sale pentru comunicarea imediată către centrele de coordonare a acțiunilor de căutare și salvare (RCC). CAT.GEN.NMPA.130 Alcool și droguri Operatorul ia toate măsurile rezonabile pentru a se asigura că nu se permite accesul sau prezența la bordul unei aeronave a niciunei persoane aflate sub influența alcoolului sau a drogurilor, în măsura în care siguranța aeronavei sau a ocupanților acesteia ar putea fi pusă în pericol. CAT.GEN.NMPA.135 Periclitarea siguranței Operatorul ia toate măsurile rezonabile pentru a se asigura că nicio persoană nu acționează sau nu omite să acționeze, din imprudență sau neglijență, astfel încât: (a) să pună în pericol aeronava sau persoanele aflate la bordul acesteia sau la sol; sau (b) să cauzeze sau să permită ca aeronava să pună în pericol orice persoană sau bunuri materiale. CAT.GEN.NMPA.140 Documente, manuale și informații care trebuie păstrate la bord (a) Următoarele documente, manuale și informații în original sau copii ale acestora trebuie să se afle la bord în timpul fiecărui zbor, cu excepția unor prevederi contrare: 1. manualul de zbor al aeronavei (AFM) sau un document/documente echivalent(e); 2. certificatul de înmatriculare în original; 3. certificatul de navigabilitate (CofA) în original; 4. certificatul de zgomot, dacă este cazul; 5. o copie a certificatului de operator aerian (AOC); 6. specificațiile de operare relevante pentru tipul de aeronavă, eliberate în conformitate cu AOC, dacă este cazul; 7. licența pentru utilizarea stației radio a aeronavei, dacă este cazul; 8. certificatul (certificatele) de asigurare de răspundere civilă; 9. jurnalul de bord sau un document echivalent pentru aeronavă; 10. jurnalul tehnic al aeronavei, în conformitate cu anexa I (partea M) la Regulamentul (CE) nr. 2042/2003, dacă este cazul; 11. MEL sau CDL, dacă este cazul; 12. informații detaliate privind planul de zbor al serviciului de trafic aerian (ATS) depus, dacă este cazul; 13. hărți aeronautice actualizate și corespunzătoare pentru ruta zborului propus și pentru toate rutele pe care este rezonabil să se prevadă că poate fi deviat zborul; 14. procedurile și informațiile privind semnalele vizuale care trebuie utilizate de aeronava interceptoare și de aeronava interceptată; 15. informații privind serviciile de căutare și salvare pentru zona zborului avut în vedere; 16. avize corespunzătoare către navigatori (NOTAM) și documentația de informare privind serviciile de informare aeronautică (AIS); 17. informații meteorologice corespunzătoare; 18. listele de pasageri, dacă este cazul; 19. pentru planoare, documentația privind masa și centrajul, iar pentru baloane, documentația privind masa; 20. planul operațional de zbor, dacă este cazul; precum și 21. orice altă documentație care poate fi relevantă pentru zbor sau care este solicitată de statele interesate de zbor. (b) Fără a aduce atingere literei (a), documentele, manualele și informațiile specificate la respectiva literă pot fi transportate în vehiculul de recuperare sau păstrate la aerodrom sau la locul de operare în cazul zborurilor care sunt prevăzute: 1. să decoleze și să aterizeze pe același aerodrom sau loc de operare; sau 2. să rămână într-o zonă locală specificată în manualul de operațiuni. CAT.GEN.NMPA.145 Furnizarea de documente și înregistrări La cererea unei persoane autorizate de o autoritate, comandantul îi prezintă acesteia, într-o perioadă rezonabilă de timp de la primirea cererii, documentele care trebuie păstrate la bord. CAT.GEN.NMPA.150 Transportul de bunuri periculoase (a) Transportul de bunuri periculoase nu este permis, cu excepția cazurilor în care: 1. ele nu fac obiectul Instrucțiunilor tehnice privind siguranța transportului aerian de bunuri periculoase (Doc 9284-AN/905 al OACI), în conformitate cu partea 1 a acestor instrucțiuni; sau 2. sunt transportate de pasageri sau de membri ai echipajului sau se află în bagaje, în conformitate cu partea 8 a Instrucțiunilor tehnice. (b) Operatorul instituie proceduri care să asigure luarea tuturor măsurilor rezonabile pentru prevenirea transportului neintenționat de bunuri periculoase la bord. (c) Operatorul pune la dispoziția membrilor personalului informațiile necesare care să le permită îndeplinirea responsabilităților.” (e) În CAT.OP.MPA.151, se introduce următoarea literă (a1): „(a1) Fără a aduce atingere secțiunii CAT.OP.MPA.150 literele (b)-(d), pentru operațiunile cu avioane ELA2, în condiții VFR pe timp de zi, care decolează sau aterizează pe același aerodrom sau loc de operare, operatorul indică, în manualul de operațiuni, rezerva finală minimă de combustibil. Această rezervă finală minimă de combustibil nu trebuie să fie mai mică decât cantitatea necesară efectuării unui zbor de 45 de minute.” (f) În SUBPARTEA B – PROCEDURI OPERAȚIONALE, se inserează următoarea SECȚIUNE: „SECȚIUNEA 2 Aeronave nemotorizate CAT.OP.NMPA.100 Utilizarea aerodromurilor și a locurilor de operare Operatorul utilizează doar aerodromuri sau locuri de operare care corespund tipului (tipurilor) de aeronave și operațiunii (operațiunilor) prevăzute. CAT.OP.NMPA.105 Proceduri de reducere a zgomotului – baloane și planoare motorizate Comandantul ține seama de efectele zgomotului produs de aeronavă, asigurând în același timp prioritatea siguranței față de reducerea zgomotului. CAT.OP.NMPA.110 Aprovizionarea cu combustibil sau balast și planificarea - baloane (a) Operatorul se asigură că balastul sau combustibilul transportate sunt suficiente pentru durata prevăzută a zborului, plus o rezervă pentru 30 de minute de zbor. (b) Calculele pentru aprovizionarea cu combustibil sau balast trebuie să se bazeze cel puțin pe următoarele condiții de operare în care urmează să se desfășoare zborul: 1. datele furnizate de producătorul balonului; 2. masele anticipate; 3. condițiile meteorologice preconizate; și 4. procedurile și restricțiile furnizorului (furnizorilor) de servicii de navigație aeriană. (c) Calculele sunt documentate într-un plan de zbor operațional. CAT.OP.NMPA.115 Transportul categoriilor speciale de pasageri (SCP) Persoanele care necesită condiții, asistență și/sau dispozitive speciale atunci când se află la bordul unei aeronave sunt considerate SCP și sunt transportate în condiții care să asigure siguranța aeronavei și a ocupanților săi, în conformitate cu procedurile stabilite de operator. CAT.OP.NMPA.120 Informarea pasagerilor Operatorul se asigură că pasagerii primesc informații referitoare la siguranță înainte sau, după caz, în timpul zborului. CAT.OP.NMPA.125 Pregătirea zborului Înainte de a iniția zborul, comandantul: (a) se asigură prin orice mijloace rezonabile disponibile că instalațiile de la sol, inclusiv mijloacele de comunicare și de navigație disponibile și necesare în mod direct unui astfel de zbor pentru exploatarea în siguranță a aeronavei, sunt adecvate pentru tipul de operațiune în cadrul căreia se execută zborul; și (b) ia cunoștință de toate informațiile meteorologice disponibile corespunzătoare pentru zborul prevăzut. Pregătirea pentru un zbor în afara vecinătății locului de plecare cuprinde: 1. un studiu al buletinelor și prognozelor meteorologice curente disponibile; și 2. un plan de acțiune alternativ pentru cazul în care zborul nu se poate efectua astfel cum s-a prevăzut, din cauza condițiilor meteorologice. CAT.OP.NMPA.130 Depunerea planului de zbor ATS (a) Dacă nu se depune un plan de zbor ATS deoarece acest lucru nu este cerut de reglementările aeronautice, se păstrează informații adecvate care să permită activarea, în caz de necesitate, a serviciilor de alertă. (b) Dacă se operează de pe o bază de operare unde depunerea unui plan de zbor ATS este imposibilă, acesta se transmite cât mai curând posibil după decolare de către comandant sau operator. CAT.OP.NMPA.135 Securizarea compartimentelor pentru pasageri și pentru piloți – baloane Comandantul se asigură că, înainte de decolare și aterizare și ori de câte ori se consideră necesar în interesul siguranței: (a) toate echipamentele și bagajele sunt asigurate corespunzător; și că (b) evacuarea de urgență rămâne posibilă. CAT.OP.NMPA.140 Fumatul la bord Nicio persoană nu are voie să fumeze la bordul unui planor sau al unui balon. CAT.OP.NMPA.145 Condiții meteorologice Comandantul inițiază sau continuă un zbor în condiții VFR doar dacă cele mai recente informații meteorologice disponibile indică faptul că, de-a lungul rutei și la destinația avută în vedere, la momentul estimat al utilizării, condițiile meteorologice vor fi la nivelul sau peste minimele de operare VFR aplicabile. CAT.OP.NMPA.150 Gheața și alți contaminanți – proceduri la sol Comandantul poate să inițieze decolarea numai atunci când aeronava este curățată de orice depunere care ar putea afecta negativ performanța sau maniabilitatea aeronavei, cu excepția cazurilor permise în conformitate cu AFM. CAT.OP.NMPA.155 Condiții de decolare Înainte de inițierea decolării, comandantul se asigură că, în conformitate cu informațiile de care dispune, condițiile meteorologice de la aerodrom sau de la locul de operare nu ar putea împiedica decolarea și plecarea în condiții de siguranță. CAT.OP.NMPA.160 Simularea în zbor a situațiilor anormale Comandantul se asigură că, atunci când transportă pasageri, nu se simulează situații anormale sau de urgență care să necesite aplicarea procedurilor pentru situații anormale sau de urgență. CAT.OP.NMPA.165 Gestionarea combustibilului și a balastului în timpul zborului – baloane Comandantul verifică la intervale regulate dacă cantitatea de combustibil utilizabil și cantitatea de balast rămasă în timpul zborului nu este mai mică decât cantitatea de combustibil și de balast necesară pentru a încheia zborul avut în vedere și decât rezerva prevăzută pentru aterizare. CAT.OP.NMPA.170 Utilizarea oxigenului suplimentar Comandantul se asigură că membrii echipajului de zbor implicați în îndeplinirea de sarcini esențiale pentru operarea în siguranță a aeronavei în zbor folosesc continuu oxigen suplimentar atunci când altitudinea barometrică depășește 10 000 ft pentru o perioadă mai mare de 30 de minute, precum și ori de câte ori altitudinea barometrică depășește 13 000 ft. CAT.OP.NMPA.175 Condiții de apropiere și de aterizare Înainte de inițierea unei apropieri în vederea aterizării, comandantul se asigură că, în conformitate cu informațiile de care dispune, condițiile meteorologice de la aerodromul sau de la locul de operare avut în vedere și starea suprafeței care urmează a fi utilizată nu ar putea împiedica apropierea și aterizarea în condiții de siguranță. CAT.OP.NMPA.180 Restricții de operare – baloane cu aer cald (a) Un balon cu aer cald nu trebuie să aterizeze pe timp de noapte, cu excepția situațiilor de urgență. (b) Un balon cu aer cald poate decola pe timp de noapte, cu condiția să transporte suficient combustibil pentru o aterizare pe timp de zi. CAT.OP.NMPA.185 Limitări de operare – planoare Un planor se operează doar pe timp de zi.” (g) În CAT.POL.A.240 litera (b) punctul 4, „ORO.OPS” se înlocuiește cu „ORO.FC”. (h) În CAT.POL.A.310, se adaugă următoarea literă (e): „(e) Cerințele prevăzute la litera (a) punctele 3, 4 și 5, litera (b) punctul 2 și litera (c) punctul 2 nu se aplică în cazul operațiunilor în condiții VFR pe timp de zi.” (i) În CAT.POL.A.405 litera (b), trimiterea la „CAT.POL.A.405 litera (b) sau litera (c)” se înlocuiește cu o trimitere la „CAT.POL.A.400 litera (b) sau litera (c)”. (j) În SUBPARTEA C – PERFORMANȚELE ȘI LIMITĂRILE DE OPERARE ALE AERONAVELOR se inserează următoarele SECȚIUNI 4 și 5: „SECȚIUNEA 4 Planoare CAT.POL.S.100 Limitări de operare (a) În orice fază de operare, încărcarea, masa și poziția centrului de greutate (CG) ale planorului sunt conforme cu orice limitare specificată în AFM sau în manualul de operațiuni (OM), în cazul în care acesta este mai restrictiv. (b) Plăcile, listele, marcajele de pe instrumente sau combinațiile acestora care conțin respectivele limitări de operare prevăzute în AFM pentru prezentarea vizuală trebuie afișate în interiorul planorului. CAT.POL.S.105 Cântărire (a) Operatorul se asigură că masa și CG ale planorului au fost stabilite prin cântărire efectivă înainte de darea în folosință inițială. Efectele cumulate ale schimbărilor și reparațiilor asupra masei și centrajului trebuie să fie luate în considerare și documentate corespunzător. Astfel de informații se pun la dispoziția comandantului. Planorul trebuie recântărit dacă efectul schimbărilor asupra masei și centrajului nu se cunoaște cu precizie. (b) Cântărirea se realizează de către producătorul aeroplanului sau în conformitate cu Regulamentul (CE) nr. 2042/2003, după caz. CAT.POL.S.110 Performanța Comandantul operează planorul numai în cazul în care performanța se ridică la un nivel corespunzător pentru a se conforma reglementărilor aeronautice aplicabile și oricăror altor restricții aplicabile zborului, spațiului aerian sau aerodromurilor sau locurilor de operare utilizate, ținând seama de precizia graficelor și a hărților utilizate. SECȚIUNEA 5 Baloane CAT.POL.B.100 Limitări de operare (a) În orice fază de operare, încărcarea și masa balonului sunt conforme cu orice limitare specificată în AFM sau în manualul de operațiuni (OM), în cazul în care acesta este mai restrictiv. (b) Plăcile, listele, marcajele de pe instrumente sau combinațiile acestora care conțin respectivele limitări de operare prevăzute în AFM pentru prezentarea vizuală trebuie afișate în interiorul balonului. CAT.POL.B.105 Cântărire (a) Operatorul se asigură că masa balonului a fost stabilită prin cântărire efectivă înainte de darea în folosință inițială. Efectele cumulate ale schimbărilor și reparațiilor asupra masei trebuie să fie luate în considerare și documentate corespunzător. Astfel de informații se pun la dispoziția comandantului. Balonul se recântărește atunci când efectul schimbărilor asupra masei nu se cunoaște cu precizie. (b) Cântărirea se realizează de către producătorul balonului sau în conformitate cu Regulamentul (CE) nr. 2042/2003, după caz. CAT.POL.B.110 Sistemul de determinare a masei (a) Operatorul unui balon instituie un sistem care specifică modul în care următoarele elemente sunt stabilite cu acuratețe pentru fiecare zbor, astfel încât să permită comandantului să verifice respectarea limitărilor prevăzute de AFM: 1. masa balonului gol; 2. masa încărcăturii transportate; 3. masa combustibilului sau a încărcăturii de balast; 4. masa la decolare; 5. încărcarea balonului efectuată sub supravegherea comandantului sau a personalului calificat; 6. pregătirea și punerea la dispoziție a întregii documentații. (b) Calculul masei pe baza calculelor electronice trebuie să poată fi reprodus de către comandant. (c) Documentația privind masa se pregătește înainte de fiecare zbor și se documentează într-un plan de zbor operațional. CAT.POL.B.115 Performanța Comandantul operează planorul numai în cazul în care performanța se ridică la un nivel corespunzător pentru a se conforma reglementărilor aeronautice aplicabile și oricăror altor restricții aplicabile zborului, spațiului aerian sau aerodromurilor sau locurilor de operare utilizate, ținând seama de precizia graficelor și a hărților utilizate.” (k) În CAT.IDE.A.100 litera (c), cuvintele „trebuie să fie utilizabil” se înlocuiesc cu cuvintele „este operabil” și cuvintele „trebuie să fie instalat” se înlocuiesc cu cuvintele „se instalează; în CAT.IDE.A.215 litera (d), cuvintele „trebuie menținută” se înlocuiesc cu cuvintele „se menține”, iar în CAT.IDE.H.100 litera (c), cuvintele „trebuie să fie utilizabil” se înlocuiesc cu cuvintele „este operabil” și cuvintele „trebuie să fie instalat” se înlocuiesc cu cuvintele „se instalează”. (l) În CAT.IDE.A.260, figura 1 se înlocuiește cu figura următoare: Figura 1 (m) În SUBPARTEA D – INSTRUMENTE, DATE ȘI ECHIPAMENTE se inserează următoarele SECȚIUNI 3 și 4: „SECȚIUNEA 3 Planoare CAT.IDE.S.100 Instrumente și echipamente – generalități (a) Instrumentele și echipamentele prevăzute de prezenta subparte se aprobă în conformitate cu Regulamentul (UE) nr. 748/2012, dacă sunt: 1. utilizate de echipajul de zbor pentru a controla traiectoria de zbor; 2. utilizate pentru a respecta prevederile CAT.IDE.S.140; 3. utilizate pentru a respecta prevederile CAT.IDE.S.145; sau 4. instalate în planor. (b) Următoarele elemente, atunci când sunt obligatorii conform prezentei subpărți, nu necesită aprobarea echipamentelor: 1. lanternă autonomă; 2. mijloc precis de indicare a timpului; și 3. echipamente de supraviețuire și de semnalizare. (c) Instrumentele și echipamentele care nu sunt obligatorii conform prezentei subpărți, precum și orice alte echipamente care nu sunt obligatorii conform altor anexe, dar se transportă la bord în timpul unui zbor, trebuie să respecte următoarele cerințe: 1. informațiile furnizate de aceste instrumente sau echipamente nu se folosesc de către echipajul de zbor pentru a se conforma anexei I la Regulamentul (CE) nr. 216/2008; și 2. instrumentele și echipamentele nu afectează navigabilitatea planorului, chiar și în cazul unor defecțiuni sau al proastei funcționări. (d) Instrumentele și echipamentele sunt ușor operabile sau accesibile de la postul unde este așezat membrul echipajului care are nevoie să le utilizeze. (e) Toate echipamentele de urgență impuse sunt ușor accesibile pentru o utilizare imediată. CAT.IDE.S.105 Echipamentul minim de zbor Un zbor nu se inițiază în momentul în care oricare dintre instrumentele, echipamentele sau funcțiile planorului necesare pentru zborul prevăzut este nefuncțional(ă) sau lipsește, cu excepția cazului în care planorul se exploatează în conformitate cu lista echipamentului minim (MEL). CAT.IDE.S.110 Operațiuni în condiții VFR – instrumente de zbor și de navigație (a) Planoarele operate în condiții VFR pe timp de zi se echipează cu un mijloc de măsurare și de afișare a următoarelor elemente: 1. în cazul planoarelor motorizate, capul magnetic; 2. timpul în ore, minute și secunde; 3. altitudinea barometrică; și 4. viteza față de aer indicată. (b) Planoarele care operează în condiții în care planorul nu poate fi menținut într-o atitudine dorită fără a utiliza unul sau mai multe instrumente suplimentare, se echipează, în plus față de cele prevăzute la litera (a), cu un mijloc de măsurare și de afișare a următoarelor elemente: 1. viteza verticală; 2. atitudinea sau virajul și glisada; și 3. capul magnetic. CAT.IDE.S.115 Zborul în nori – instrumente de zbor și de navigație Planoarele care execută un zbor în nori sunt echipate cu un mijloc de măsurare și de afișare a următoarelor elemente: (a) capul magnetic; (b) timpul în ore, minute și secunde; (c) altitudinea barometrică; (d) viteza față de aer indicată; (e) viteza verticală; și (f) atitudinea sau virajul și glisada. CAT.IDE.S.120 Scaunele și sistemele de reținere (a) Planoarele se echipează cu: 1. un scaun pentru fiecare persoană aflată la bord; și 2. o centură de siguranță cu un sistem de reținere a părții superioare a trunchiului pentru fiecare scaun în conformitate cu AFM. (b) O centură de siguranță cu un sistem de reținere a părții superioare a trunchiului trebuie să aibă un singur punct de eliberare. CAT.IDE.S.125 Oxigenul suplimentar Planoarele exploatate la altitudini barometrice de peste 10 000 ft trebuie dotate cu echipamente de stocare și de distribuire a oxigenului, care transportă suficient oxigen respirabil pentru a alimenta: (a) membrii echipajului, pentru orice perioadă mai mare de 30 de minute în care altitudinea barometrică se va situa între 10 000 ft și 13 000 ft; și (b) toți membrii echipajului și pasagerii, pentru orice perioadă în care altitudinea barometrică va fi mai mare de 13 000 ft. CAT.IDE.S.130 Zborul deasupra apei Comandantul unui planor exploatat deasupra apei stabilește riscurile pentru supraviețuirea ocupanților planorului în eventualitatea amerizării de urgență, pe baza cărora decide transportul: (a) unei veste de salvare sau al unui dispozitiv de flotabilitate individual echivalent pentru fiecare persoană aflată la bord, care se îmbracă sau se depozitează într-o poziție accesibilă imediat de pe scaunul persoanei căreia îi este destinat(ă); (b) unui emițător pentru localizare în caz de urgență (ELT) sau al unei balize de localizare personale (PLB), transportat(ă) de un membru al echipajului sau de un pasager, capabil(ă) să transmită simultan pe frecvențele de 121,5 MHz și 406 MHz; și (c) echipamente de producere a semnalelor de ajutor, în cazul unui zbor: 1. deasupra apei la o distanță față de uscat mai mare decât distanța de planare; sau 2. în cazul căruia traiectoria de decolare sau de apropiere este dispusă deasupra apei în așa fel încât, în eventualitatea unei probleme, există probabilitatea unei amerizări de urgență. CAT.IDE.S.135 Echipamente de supraviețuire Planoarele exploatate deasupra unor zone în care operațiunile de căutare și salvare ar fi deosebit de dificile se echipează cu dispozitive de semnalizare și echipamente de salvare adecvate pentru zona survolată. CAT.IDE.S.140 Echipamente de comunicații radio (a) Atunci când spațiul aerian survolat necesită acest lucru, planoarele se echipează cu echipamente de comunicații radio capabile să desfășoare comunicații bilaterale cu stațiile aeronautice sau pe frecvențele necesare pentru a îndeplini cerințele spațiului aerian. (b) Echipamentul de comunicații radio, dacă este prevăzut la litera (a), asigură comunicații pe frecvența aeronautică de urgență 121,5 MHz. SPO.IDE.S.145 Echipamente de navigație Planoarele se echipează cu orice echipament de navigație necesar pentru a se acționa în conformitate cu: (a) planul de zbor ATS, dacă este cazul; și (b) cerințele spațiului aerian aplicabil. CAT.IDE.S.150 Transponderul Atunci când spațiul aerian survolat necesită acest lucru, planoarele se echipează cu un transponder radar secundar de supraveghere (SSR), care dispune de toate capacitățile necesare. SECȚIUNEA 4 Baloane CAT.IDE.B.100 Instrumente și echipamente – generalități (a) Instrumentele și echipamentele prevăzute de prezenta subparte se aprobă în conformitate cu Regulamentul (CE) nr. 748/2012, dacă ele sunt: 1. utilizate de echipajul de zbor pentru a determina traiectoria de zbor; 2. utilizate pentru a respecta prevederile CAT.IDE.B.155; sau 3. instalate în balon. (b) Următoarele elemente, atunci când sunt obligatorii conform prezentei subpărți, nu necesită o aprobare specifică echipamentelor: 1. lanternă autonomă; 2. mijloc precis de indicare a timpului; 3. trusă de prim-ajutor; 4. echipamente de supraviețuire și de semnalizare; 5. sursă alternativă de aprindere; 6. pătură împotriva incendiilor sau o prelată ignifugă; 7. cablu de manevră; și 8. cuțit. (c) Instrumentele și echipamentele care nu sunt obligatorii conform prezentei subpărți, precum și orice alte echipamente care nu sunt obligatorii conform altor anexe, dar se transportă la bord în timpul unui zbor, trebuie să respecte următoarele cerințe: 1. informațiile furnizate de aceste instrumente sau echipamente nu se folosesc de către echipajul de zbor pentru a se conforma anexei I la Regulamentul (CE) nr. 216/2008; și 2. instrumentele și echipamentele nu afectează navigabilitatea balonului, nici măcar în cazul unor defecțiuni sau al proastei funcționări. (d) Instrumentele și echipamentele sunt operabile imediat sau ușor accesibile de la postul unde este așezat membrul echipajului de zbor care are nevoie să le utilizeze. (e) Toate echipamentele de urgență impuse sunt ușor accesibile pentru o utilizare imediată. CAT.IDE.B.105 Echipamentul minim de zbor Un zbor nu se inițiază în momentul în care oricare dintre instrumentele, echipamentele sau funcțiile balonului necesare pentru zborul prevăzut este nefuncțional(ă) sau lipsește, cu excepția cazului în care balonul este exploatat în conformitate cu lista echipamentului minim (MEL). CAT.IDE.B.110 Luminile de operare Baloanele operate pe timp de noapte sunt echipate cu: (a) lumini anticoliziune; (b) un mijloc de asigurare a iluminării adecvate a tuturor instrumentelor și echipamentelor esențiale pentru operarea în siguranță a balonului; și (c) o lanternă autonomă; CAT.IDE.B.115 Operațiuni în condiții VFR – instrumente de zbor și de navigație și echipamente asociate Baloanele operate în condiții VFR se echipează cu: (a) un mijloc de afișare a direcției de derivă; și (b) un mijloc de măsurare și de afișare a: 1. timpului în ore, minute și secunde; 2. vitezei verticale, dacă este prevăzută de AFM; 3. altitudinii barometrice, dacă este prevăzută de AFM și de cerințele spațiului aerian sau atunci când altitudinea trebuie controlată pentru utilizarea de oxigen; și 4. cu excepția baloanelor cu gaz, a presiunii din fiecare circuit de alimentare cu gaz de ardere. CAT.IDE.B.120 Sistemele de reținere Baloanele cu un compartiment separat pentru comandant se echipează cu un sistem de reținere pentru comandant. CAT.IDE.B.125 Trusa de prim ajutor (a) Baloanele se echipează cu o trusă de prim ajutor. (b) În vehiculul de recuperare se transportă o trusă de prim ajutor suplimentară. (c) Trusa de prim ajutor trebuie să fie: 1. ușor accesibilă pentru utilizare; și 2. menținută în termenul de valabilitate. CAT.IDE.B.130 Oxigenul suplimentar Baloanele exploatate la altitudini barometrice de peste 10 000 ft trebuie dotate cu echipamente de stocare și de distribuire a oxigenului, care transportă suficient oxigen respirabil pentru a alimenta: (a) membrii echipajului, pentru orice perioadă mai mare de 30 de minute în care altitudinea barometrică se va situa între 10 000 ft și 13 000 ft; și (b) toți membrii echipajului și pasagerii, pentru orice perioadă în care altitudinea barometrică va fi mai mare de 13 000 ft. CAT.IDE.B.135 Stingătoarele manuale de incendiu Baloanele cu aer cald se echipează cu cel puțin un stingător manual de incendiu, în conformitate cu codul de navigabilitate aplicabil. CAT.IDE.B.140 Zborul deasupra apei Comandantul unui balon exploatat deasupra apei stabilește riscurile pentru supraviețuirea ocupanților balonului, în eventualitatea amerizării de urgență, pe baza cărora decide transportul: (a) unei veste de salvare pentru fiecare persoană de la bord sau a unui dispozitiv de flotabilitate individual echivalent pentru fiecare persoană de la bord cu vârsta sub 24 de luni, care este purtat sau se depozitează într-o poziție ușor accesibilă de la postul persoanei căreia îi este destinat(ă); (b) unui emițător pentru localizare în caz de urgență (ELT) sau al unei balize de localizare personale (PLB), transportat(ă) de un membru al echipajului sau de un pasager, capabil(ă) să transmită simultan pe frecvențele de 121,5 MHz și 406 MHz; și (c) echipamente pentru producerea de semnale de ajutor. CAT.IDE.B.145 Echipamente de supraviețuire Baloanele operate deasupra zonelor în care operațiunile de căutare și salvare ar fi deosebit de dificile se echipează cu dispozitive de semnalizare și echipamente de salvare adecvate pentru zona survolată. CAT.IDE.B.150 Diverse alte echipamente (a) Baloanele se echipează cu mănuși de protecție pentru fiecare membru al echipajului. (b) Baloanele cu aer cald se echipează cu: 1. o sursă alternativă de aprindere; 2. un dispozitiv de măsurare și indicare a cantității de combustibil; 3. o pătură împotriva incendiilor sau o prelată ignifugă; și 4. un cablu de manevră cu o lungime de cel puțin 25 m. (c) Baloanele cu gaz se echipează cu: 1. un cuțit; și 2. un cablu de manevră cu o lungime de cel puțin 20 m fabricat din fibre naturale sau dintr-un material bun conductor electric. CAT.IDE.B.155 Echipamente de comunicații radio (a) În cazul în care cerințele spațiului aerian prevăd astfel, baloanele se echipează cu dispozitive de comunicații radio la postul pilotului, care pot să stabilească comunicații bilaterale cu stațiile aeronautice sau pe frecvențele necesare pentru a îndeplini cerințele spațiului aerian. (b) Echipamentul de comunicații radio, dacă este prevăzut la litera (a), asigură comunicarea pe frecvența aeronautică de urgență 121,5 MHz. CAT.IDE.B.160 Transponderul În cazul în care spațiul aerian survolat necesită acest lucru, baloanele se echipează cu un transponder radar secundar de supraveghere (SSR), care dispune de toate capacitățile necesare.”